Diari Oficial de la Generalitat Valenciana


Sumari del DOGV 7826, del 12-07-2016 (2016/4900)

RESOLUCIÓ de 20 de juny de 2016, de la consellera d'Habitatge, Obres Públiques i Vertebració del Territori, per la qual es convoca la I Edició dels Premis de la Setmana Europea de la Mobilitat Sostenible a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7826

Data del DOGV
:   12-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4900


Data del document
:   20-06-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori
    * distinció honorífica

RESOLUCIÓ de 20 de juny de 2016, de la consellera d'Habitatge, Obres Públiques i Vertebració del Territori, per la qual es convoca la I Edició dels Premis de la Setmana Europea de la Mobilitat Sostenible a la Comunitat Valenciana. [2016/4900]  
La Setmana Europea de la Mobilitat, que se celebra del 16 al 22 de setembre, l'organitza anualment la Comissió Europea, amb el propòsit d'animar les autoritats locals europees a introduir i promoure mesures de transport sostenible i invitar els seus ciutadans a buscar alternatives al vehicle privat.  
Recuperar la ciutat per al vianant i el ciclista, fer el transport accessible per a tots, disminuir les emissions danyoses per a la salut i tindre nivells de seguretat cada vegada més alts són objectius que la Generalitat propugna des de la Llei 6/2011, d'1 d'abril, de Mobilitat de la Comunitat Valenciana, i que acompanyaran la seua acció de govern en els pròxims anys.  
La Conselleria d'Habitatge, Obres Públiques i Vertebració del Territori convoca la I Edició dels Premis de la Setmana Europea de la Mobilitat Sostenible de 2016 a la Comunitat Valenciana (Premis SEMcv 2016), destinats a entitats territorials i agents socials que hagen destacat per les seues accions o mesures a favor de la mobilitat sostenible entre el 16 de setembre de 2015 i el dia d'acabament d'aquesta convocatòria.  
  
Per això, i en virtut de les facultats que em confereix l'article 28 de la Llei 5/1983, de 30 de desembre, del Consell, i l'article 10 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'administració de la Generalitat, resolc:  
  
Primer. Objecte  
L'objecte d'aquesta resolució és convocar per a l'àmbit territorial de la Comunitat Valenciana la I Edició dels Premis de la Setmana Europea de la Mobilitat Sostenible a la Comunitat Valenciana.  
  
Segon. Requisits dels aspirants  
S'hi convoquen els ajuntaments, les organitzacions, les institucions, les empreses i els professionals dels mitjans de comunicació que hagen desenvolupat accions a favor de la mobilitat sostenible en l'àmbit de la Comunitat Valenciana.  
  
Tercer. Període elegible  
Accions executades entre el 16 de setembre de 2015 i la data de tancament de presentació de candidatures a aquests premis.  
  
Quart. Accions objecte de guardó  
Als ajuntaments, a les institucions, a les empreses i a les organitzacions se'ls premiaran les mesures encaminades a promoure la mobilitat sostenible que hagen sigut posades en pràctica en el període elegible. Seran vàlides mesures com ara la conversió en zona de vianants d'un carrer, l'aprovació d'un pla de mobilitat sostenible d'empresa, la creació d'un sistema públic de lloguer de bicicletes, la construcció de carrils bici, el noliejament d'autobusos d'empresa, una exposició de vehicles elèctrics, una jornada sobre mobilitat sostenible.  
Als professionals dels mitjans de comunicació se'ls premiaran els treballs en què hagen destacat per difondre amb mestria els valors i objectius de la mobilitat sostenible a la Comunitat Valenciana.  
  
  
Cinqué. Categories  
S'estableixen les categories i subcategories següents:  
1. Premis SEM-cv per a ajuntaments. S'estableixen tres subcategories atenent el nombre d'habitants segons la font més recent de l'INE.  
  
1.a) Premis SEM-cv per a ajuntaments de més de 20.000 habitants.  
1.b) Premis SEM-cv per a ajuntaments de 5.000 a 20.000 habitants.  
1.c) Premis SEM-cv per a ajuntaments de menys de 5.000 habitants.  
2. Premis SEM-cv per a institucions, organitzacions i empreses.  
3. Premis SEM-cv per a professionals dels mitjans de comunicació.  
  
  
Sisé. Sol·licituds i termini d'inscripció  
Les sol·licituds o candidatures es dirigiran a la Secretaria Tècnica dels Premis SEM-cv i s'enviaran per correu postal o electrònic a les adreces:  
1. Servei de Mobilitat Urbana  
Direcció General d'Obres Públiques, Transport i Mobilitat  
Conselleria d'Habitatge, Obres Públiques i Vertebració del Territori  
Ciutat administrativa 9 d'Octubre, Torre 1, Castán Tobeñas, núm. 77, 46244 València  
2. tlx@hgr.bl.  
Les sol·licituds es presentaran en format pdf o paper, en funció de la modalitat d'enviament triada.  
La data límit de recepció de les candidatures serà el 2 de setembre de 2016.  
  
Seté. Sol·licitud de participació  
Les candidatures podran presentar fins a tres accions als premis. Cada acció serà descrita en la sol·licitud de participació que contindrà obligatòriament els camps informació següents, en funció de la categoria a què s'opte:  
1. Categoria Premis SEM-cv per a ajuntaments  
a) Dades del municipi:  
Nom del municipi  
Nombre d'habitants  
Adreça  
Persona de contacte/càrrec a l'ajuntament  
Telèfon contacte  
Adreça electrònica de contacte  
b) Accions presentades. Per a cada acció presentada s'aportarà la informació següent:  
Descripció: breu descripció de l'acció.  
Impacte social: valoració de l'acceptació per part de la societat de l'acció presentada. Per exemple, nombre d'usuaris del nou carril bici, resultat de les enquestes de satisfacció amb aquest, etc.  
Benefici mediambiental: descripció quantitativa o qualitativa dels efectes positius de l'acció en termes de congestió, soroll, emissions de gasos contaminants, etc.  
Difusió mediàtica: explicació de la promoció en els mitjans de comunicació de l'acció en qüestió (notícies de premsa, xarxes socials, falques de ràdio, etc.).  
Pla de mobilitat: indicació si el municipi disposa de pla de mobilitat municipal aprovat i si l'acció s'emmarca dins de les propostes del pla esmentat.  
Reportatge fotogràfic: fins a 4 fotografies per acció; fotografies que podran ser dobles quan el que pretenguen indicar siga la diferència d'estat entre abans i després.  
Certificat de veracitat: declaració firmada en què s'indique que tot el que s'ha arreplegat en la fitxa és cert i que es correspon amb la labor realitzada en el període elegible dels premis.  
  
2. Categoria Premis SEM-cv per a les institucions, les organitzacions i les empreses  
a) Dades de l'organització/institució/empresa:  
Nom de l'entitat  
Tipus d'entitat: organització, institució o empresa  
Adreça  
Persona de contacte/càrrec  
Telèfon contacte  
Adreça electrònica contacte  
b) Accions presentades. Per a cada acció presentada s'aportarà la informació següent:  
Descripció: breu descripció de l'acció.  
Impacte social: valoració de l'acceptació per part de la societat de l'acció presentada.  
Benefici mediambiental: descripció quantitativa o qualitativa dels efectes positius de l'acció en termes de congestió, soroll, emissions de gasos contaminants, etc.  
Difusió mediàtica: explicació de la promoció en els mitjans de comunicació de l'acció en qüestió (notícies de premsa, xarxes socials, falques de ràdio, etc.).  
Pla de sostenibilitat/mobilitat: indicació si la institució, l'organització o l'empresa disposa de pla de sostenibilitat/mobilitat aprovat i si l'acció s'emmarca dins de les propostes del citat pla o del pla de mobilitat municipal del lloc.  
Reportatge fotogràfic: fins a quatre fotografies per acció; fotografies que podran ser dobles quan el que pretenguen indicar siga la diferència d'estat entre abans i després.  
Certificat de veracitat: declaració firmada en què s'indique que tot el que s'ha arreplegat en la fitxa és cert i que es correspon amb la labor realitzada en el període elegible dels premis.  
  
3. Categoria Premis SEM-cv per a professionals dels mitjans de comunicació  
a) Dades de la candidatura:  
Nom  
Indicar si és: professional o equip de professionals  
Nom del mitjà de comunicació  
Persona de contacte/càrrec  
Telèfon contacte  
Adreça electrònica contacte  
b) Treball presentat  
Descripció del treball o acció desenvolupada  
Si es tracta d'un treball publicat, cal aportar-ne una còpia. Si és molt extens se n'haurà de presentar una còpia en format digital  
  
Impacte social: valoració de l'acceptació per part de la societat de l'acció presentada.  
Certificació del mitjà de comunicació: declaració firmada del mitjà de comunicació en què s'indique que el treball va ser publicat o difós en el mitjà esmentat en el període elegible dels premis.  
  
Huit. Criteris de valoració  
Durant el mes de setembre i abans de la celebració de la Setmana Europea de la Mobilitat (SEM), la Secretaria Tècnica dels Premis SEM-cv 2016 avaluarà les candidatures presentades d'acord amb els criteris i puntuacions següents i en funció de la categoria a què s'opta:  
  
1) Premis SEM-cv per a ajuntaments   
Descripció (5 punts)  
Impacte social (5 punts)  
Benefici mediambiental (3 punts)  
Difusió mediàtica (2 punts)  
Innovació i utilització de les noves tecnologies (2 punts)  
Pla de mobilitat (2 punts)  
2) Premis SEM-cv per a institucions, organitzacions i empreses  
Descripció (5 punts)  
Impacte social (5 punts)  
Benefici mediambiental (3 punts)  
Difusió mediàtica (2 punts)  
Innovació i utilització de les noves tecnologies (2 punts)  
Pla de sostenibilitat/mobilitat (2 punts)  
3) Premis SEM-cv per a professionals dels mitjans de comunicació  
  
Adequació a les polítiques europees de mobilitat sostenible (5 punts)  
Impacte social en termes de difusió del mitjà en què es va difondre (5 punts)  
Novetat i innovació en la comunicació tradicional de la mobilitat (5 punts)  
  
Nové. Presentació de candidatures al jurat  
Una vegada avaluades totes les candidatures, la Secretaria Tècnica, sota la supervisió de la Direcció General d'Obres Públiques, Transport i Mobilitat, presentarà un dossier a cada un dels membres del jurat que contindrà:  
1. L'avaluació preliminar de totes les candidatures presentades d'acord amb els criteris i puntuacions anteriorment exposats.  
2. Totes les sol·licituds rebudes.  
Aquest dossier serà la documentació de treball a partir de la qual el jurat procedirà a l'elecció dels guanyadors en cada una de les categories i subcategories.  
  
Deu. El jurat  
Estarà presidit pel director general d'Obres Públiques, Transport i Mobilitat de la Generalitat Valenciana. El cap del Servei de Mobilitat Urbana assumirà la secretaria del jurat.  
Així mateix, integraran el jurat un representant de cada una de les institucions següents:  
Institut Valencià de Competitivitat Empresarial (Conselleria d'Economia Sostenible, Sectors Productius, Comerç i Treball).  
- Direcció General de Canvi Climàtic i Qualitat Ambiental (Conselleria d'Agricultura, Medi Ambient, Canvi Climàtic i Desenvolupament Rural).  
- Direcció General de Relacions Informatives i Promoció Institucional (Presidència de la Generalitat).  
- Federació Valenciana de Municipis i Províncies.  
- Col·legi d'Enginyers de Camins, Canals i Ports de la Comunitat Valenciana.  
- Col·legi d'Arquitectes de la Comunitat Valenciana.  
- Un professional expert en transport de reconegut prestigi.  
El jurat es reunirà en el mes de setembre i abans de la celebració de la SEM, per a procedir a l'elecció de les candidatures guanyadores de cada una de les categories i subcategories dels premis. En cas d'empat en les votacions tindrà vot de qualitat el president.  
  
  
Onze. Convocatòria dels finalistes  
Les candidatures seleccionades com a guanyadores pel jurat rebran, en el mes de setembre, i abans de la celebració de la SEM (del 16 al 22.09.2016), la comunicació i la invitació per a assistir a la cerimònia d'entrega dels premis.  
La resta de candidatures presentades rebran un comunicat d'agraïment per la seua participació en aquesta primera edició dels Premis SEM-cv.  
  
Dotze. Comunicació de guanyadors i premis  
L'entrega dels Premis SEM-cv 2016 es realitzarà a València, en un acte organitzat per la Conselleria d'Habitatge, Obres Públiques i Vertebració del Territori, que tindrà lloc durant la Setmana Europea de la Mobilitat (del 16 al 22.09.2016).   
En cada categoria i subcategoria dels premis es concediran els següents:  
1. Primer premi: que reconeixerà el municipi de cada subcategoria i institució, empresa o organització que hagen destacat sobre els altres en aquesta convocatòria.  
2. Segon premi: que reconeixerà el municipi de cada subcategoria i institució, empresa o organització que, sense haver sigut guanyadors, hagen destacat en segon lloc com a ferms impulsors de la mobilitat sostenible.  
3. Tercer premi: que reconeixerà el municipi de cada subcategoria i institució, empresa o organització que, sense haver sigut guanyadors, hagen destacat en tercer lloc com a ferms impulsors de la mobilitat sostenible.  
En el cas dels professionals de mitjans de comunicació només es concedirà un premi al treball que haja destacat sobre els restants.  
  
Les candidatures premiades en cada categoria/subcategoria rebran un diploma oficial acreditatiu del premi, així com el dret a utilitzar indefinidament el logotip dels premis que mostre la categoria i el premi que han rebut, així com l'any en què ho han fet.  
La conselleria es reserva el dret d'atorgar premis compartits dins de cada categoria, així com de deixar vacant una d'aquestes en el cas que el jurat estime que cap de les candidatures és mereixedora del premi en qüestió.  
  
Tretze. Drets i obligacions  
1. Els participants s'obliguen a cedir a la Generalitat els drets d'explotació corresponents a l'eventual edició dels materials entregats en les sol·licituds, i podrà la Generalitat utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualssevol de les imatges o elements que formen la dita edició.  
2. Així mateix, els participants s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per aquests en la realització del treball i la propietat dels quals siga de terceres persones o entitats alienes a la present convocatòria.  
  
Catorze. Acceptació de bases  
La presentació de la sol·licitud implica l'acceptació de les bases de la present convocatòria.  
  
València, 20 de juny de 2016.- La consellera d'Habitatge, Obres Públiques i Vertebració del Territori: M.ª José Salvador Rubert.